Jun 29,2015
గ్రీసు అప్పే ప్రధానం
          ముంబయి : గ్రీసు అప్పు సంక్షోభంపై యూరోపియన్‌ మంత్రుల సమావేశంలో తీసుకోబోయే నిర్ణయంపై ప్రపంచ మార్కెట్లు ప్రధానంగా దృష్టి సారిస్తున్నాయి. సోమవారం ఈ భేటీ జరగనుంది. గ్రీపు అప్పుపై రుణదాతలు కొంత గడువు పెంచినప్పటికీ, ఇందులో పెద్ద గందరగోళం నెలకొందని ఆ వర్గాలు పేర్కొంటున్నాయి. మరోవైపు వచ్చే నెల ఒక్కటో తేదిన ఆటోమొబైల్‌ కంపెనీలు తమ జూన్‌ అమ్మకాలను ప్రకటించనున్నాయి.
ఈ ఫలితాలను మదుపర్లు కీలకంగా తీసుకోనున్నారు. జులై తొలి రోజే హెచ్‌ఎస్‌బిసి పిఎంఐ సూచీని వెల్లడించనుంది. ఈ నివేదికలో తయారీ రంగం ప్రగతిని బట్టి మార్కెట్లు ట్రేడింగ్‌ అయ్యే అవకాశాలున్నాయి. జులై 3న భారత సేవల రంగం సూచీని వెల్లడించనుంది. మరోవైపు అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ, చమురు ధరలు మార్కెట్లను ప్రభావితం చేయనున్నాయి.
రెండో వారంలోనూ.. వర్షం మద్దతు
     దేశంలో సాధారణం కంటే వర్షాలు విస్తరించడంతో వరుసగా రెండో వారంలోనూ మార్కెట్లకు మద్దతు లభించింది. రుతుపవనాలు మెరుగు పడటంతో ధరలు అందుబాటులోనే ఉంటాయన్న సంకేతాలతో వరుసగా రెండో వారంలోనూ దేశీయ స్టాక్‌ మార్కెట్లు లాభాల్లో సాగాయి.
ఈ నేపధ్యంలోనే జూన్‌ 26తో ముగిసిన వారంలో బిఎస్‌ఇ సెన్సెక్స్‌ 496 పాయింట్లు లేదా 1.8 శాతం రాణించి 27,812 వద్ద ముగిసింది. ఇదే సమయంలో నేషనల్‌ స్టాక్‌ ఎక్సేంజీ నిఫ్టీ 156 పాయింట్లు లేదా 1.9 శాతం పెరిగి 8,381 వద్ద నమోదయ్యింది. బిఎస్‌ఇలో మిడ్‌క్యాప్‌ సూచీ 1.9 శాతం, స్మాల్‌క్యాప్‌ సూచీ 1.7 శాతం చొప్పున రాణించాయి. ప్రపంచానికి మరో మహా సంక్షోభం పొంచి ఉందని ఆర్‌బిఐ గవర్నర్‌ రఘురాం రాజన్‌ గత శనివారం హెచ్చరించిన విషయం తెలిసిందే. మరోవైపు భారత్‌లో వడ్డీ రేట్లు తగ్గించాల్సిన అవసరం ఉందని పరోక్షంగా పేర్కొన్నారు.
మీ స్నేహితులకు రికమెండ్ చెయ్యండి